A enerxía e as súas fontes. Porcentaxes e aplicacións

- A enerxía e as súas fontes. Porcentaxes e aplicacións
- 1. Introdución
  - 1.1 Descrición da unidade didáctica
  - 1.2 Coñecementos previos
  - 1.3 Obxectivos didácticos
- 2. Secuencia de contidos e actividades [Ciencias da natureza]
  - 2.1 Fontes de enerxía
    - 2.1.1 Fontes de enerxía non renovables
    - 2.1.2 Fontes de enerxía renovables
  - 2.2. Electricidade, enerxía indispensable
  - 2.3 O futuro da enerxía
  - 2.4 A enerxía en Galicia
  - 2.5 Repercusións ambientais da produción e do consumo de enerxía
- 3. Secuencia de contidos e actividades [Matemáticas]
  - 3.1 Porcentaxes
  - 3.2 Problemas con porcentaxes
  - 3.3 Aumento porcentual
  - 3.4 Diminución porcentual
  - 3.5 Cálculo directo de porcentaxes sinxelas
  - 3.6 Observacións sobre as porcentaxes.
  - 3.7 Xuros bancarios
- 4. Resumo dos contidos
- 5. Actividades complementarias
- 6. Exercicios de autoavaliación
- 7. Solucionarios
  - 7.1. Solucionario dos exercicios propostos
  - 7.2. Solucionario das actividades complementarias
  - 7.3. Solucións dos exercicios de autoavaliación
- 8 Glosario
- 9 Bibliografía e recursos
- 10. Documentación para imprimir

« Anterior | Seguinte »

# 2.4 A enerxía en Galicia

Recursos enerxéticos non renovables

En Galicia só hai carbón do tipo lignito en Meirama e nas Pontes de García Rodríguez (A Coruña).

Recursos enerxéticos renovables

- Enerxía hidroeléctrica. Galicia é unha das principais comunidades produtoras desta enerxía. Ao longo dos ríos Miño, Sil e os seus afluentes hai encoros e centrais para producir enerxía eléctrica.
- Enerxía eólica. É outra fonte de enerxía importante en Galicia. Nas costas entre Estaca de Bares e Fisterra os ventos son constantes e coa velocidade axeitada para a súa utilización na produción de enerxía eólica.
- Biomasa vexetal. Galicia é a primeira área española canto a potencial de residuos forestais, e existe unha dispoñibilidade estimada de case un millón de toneladas por ano de biomasa forestal residual. As características climáticas, a distribución da poboación e a grande tradición e importancia das explotacións madeireiras reflicten un potencial considerable para este tipo de enerxía na nosa Comunidade.
- Outras fontes. O aproveitamento da enerxía do mar atópase, hoxe en día, en proceso de investigación con diversos sistemas que, aínda que non alcanzaron a suficiente madureza tecnolóxica, xa comezaron a dar resultados moi prometedores.
  Pódese dicir que na Comunidade Autónoma de Galicia a enerxía das ondas presenta un potencial moi superior ao resto das modalidades.

En Galicia localízanse algúns recursos xeotérmicos nas provincias de Lugo, Ourense e Pontevedra, a temperaturas que chegan ata 130º C, aínda que con caudais non moi elevados. Os depósitos de Ourense son os que máis posibilidades ofrecen, xa que dispoñen dunha temperatura entre os 60º C e os 80º C.

O Instituto Enerxético de Galicia elaborou o Programa de Fomento da Enerxía Solar, co que se pretende difundir os beneficios asociados a esta fonte de enerxía e así contribuír a impulsar o seu aproveitamento en Galicia

Produción propia e importación de enerxía primaria (ata 2008)

Os datos da táboa están expresados en ktep (quilotoneladas equivalentes de petróleo).

Enerxía primaria
Importada ktep rendemento
Cru de petróleo | 4.892 | 44,6 %
Produtos petrolíferos | 2.445 | 22,3 %
Carbón | 1.755 | 16,0 %
Gas natural | 1.816 | 16,5 %
Biocombustibles | 67 | 0,6 %
TOTAL | 10.975 | 86,2 %

Producida en Galicia ktep Rendemento
Carbón | 42 | 2,4 %
Auga (grande hidráulica + pequena hidráulica) | 485 | 27,6 %
Biomasa, residuos da biomasa e biogás | 446 | 25,4 %
Biocombustible | 74 | 4,2 %
RSU (enerxía de residuos sólidos urbanos) | 82 | 4,7 %
Outros residuos | 23 | 1,3 %
Vento | 603 | 34,3 %
Sol | 2,6 | 0,1 %
TOTAL | 1758 | 13,8 %

Ata o ano 2007 as explotacións de lignitos pardos supuñan a achega máis importante á enerxía primaria xerada en Galicia, pero a partir de agora será o vento ou a auga, dependendo da pluviosidade dese ano. Durante o ano 2008, o vento, cun 34,3 % sobre o total, supuxo a achega máis importante de enerxía primaria galega.

No caso de Galicia non se exporta ningún tipo de materia prima enerxética. Porén, as importacións centradas basicamente no cru de petróleo, nos produtos petrolíferos, no carbón e no gas natural son moi importantes.

Consumo enerxético en Galicia (ata 2008)

A seguinte táboa recolle a distribución do consumo enerxético en Galicia:

Consumo | En Galicia (ktep)
Electricidade | 1.762
Calor | 2.125
Biocombustibles | 52
Produtos petrolíferos | 2.626
TOTAL | 6.565

O maior consumo son produtos petrolíferos para o transporte, a pesca, a agricultura, as minas e a construción, e o menor, o de electricidade.

Contribución de Galicia ao sistema enerxético español

Galicia presenta a maior proporción de enerxía primaria con fontes de enerxía renovables respecto ao resto do Estado e á Unión Europea.

No ano 2008 Galicia xestionou 12.733 ktep, o 8,9 % da enerxía primaria do Estado.

Por outra parte, o parque galego de xeración eléctrica representa o 11,2 % da potencia total do parque de xeración do Estado. Deste xeito, contribúe co 17,5 % da potencia instalada no segmento das enerxías renovables.

No cadro seguinte amósase a xeración galega bruta de electricidade, comparada coa total española. Galicia achégalle ao sistema eléctrico español o 9 % da enerxía, así como o 19,6 % da obtida a partir de fontes renovables e o 16.5 % da termoeléctrica con carbón.

| España (ktep) | Galicia (ktep) | % Galicia
Hidráulica | 2 244 | 485 | 21.8 %
Nuclear | 5 071 | 0 | 0 %
Carbón | 4 259 | 704 | 16.7 %
Produtos petrolíferos, residuos | 1 734 | 173 | 13.3 %
Gas natural | 10 563 | 432 | 3.75 %
Eólica | 2 735 | 603 | 22.0 %
Solar fotovoltaica | 217 | 0.9 | 0.4 %
RSU e biomasa | 426 | 46 | 10.8%
Xeración eléctrica orixe renovable | 5.622 | 1 135 | 20,2%
Xeración eléctrica con carbón | 4 259 | 704 | 16.5%
Total xeración eléctrica | 27 249 | 2 444 | 9%

Actividades propostas

S16. En Galicia, que cantidade de enerxía é maior, a que producimos aquí ou a que importamos?

### Retroalimentación

É maior a que compramos fóra de Galicia.

S17. De que fonte primaria procede a maior parte de electricidade que utilizamos en Galicia?

### Retroalimentación

Da combustión do carbón.

Licenciado baixo a Licenza Creative Commons Recoñecemento Non-comercial Compartir igual 3.0

« Anterior | Seguinte »